VILNIUS 19. decembra (SITA/AFP) - Litovský premiér Gediminas Kirkilas v utorok povedal, že je "politicky nesprávne" čo i len uvažovať o predĺžení životnosti jadrovej elektrárne Ignalina, ktorá sa nachádza na východe krajiny. "Litva prijala záväzky a nemôžeme porušiť našu dohodu s EÚ," povedal premiér v interview pre litovský verejný rozhlas. "Nastoliť túto tému je politicky nesprávne. Mali by sme sa koncentrovať na možnosť vybudovať nové reaktory, staré nám už nepomôžu," dodal Kirkilas.
Počas prístupových rozhovorov o vstupe do EÚ, ktorej členom sa Litva stala v roku 2004, krajina súhlasila s uzatvorením dvoch reaktorov nukleárnej elektrárne Ignalina do roku 2005 a s uzavretím celého komplexu do roku 2010.
V spolupráci s Lotyšskom a Estónskom Litva zahájila projekt na vybudovanie novej jadrovej elektrárne, ktorá by nahradila jadrovú elektráreň Ignalina. Na základe štúdie energetických firiem týchto troch pobaltských krajín by si výstavba elektrárne vyžiadala od 2,5 do 4 miliardy eur a elektráreň by mohla byť sprevádzkovaná najskôr v roku 2015. Medzi obdobím, kedy sa uzavrie jadrová elektráreň Ignalina, ktorá pokrýva 80 percent spotreby elektriny v Litve, a postaví sa nová, pobaltské štáty si budú musieť nájsť iný zdroj energie.
Výstavba novej jadrovej elektrárne je prvým krokom pobaltských štátov na vytvorenie väčšej nezávislosti od Ruska a integrácie do energetického systému EÚ.